Papersnake/gushiwen huggingface dataset:
乞巧文
柳宗元（唐代）

柳子夜归自外庭，有设祠者，{衍食}饵馨香，蔬果交罗，插竹垂绥，剖瓜犬牙，且拜且祈。怪而问焉。女隶进曰：“今兹秋孟七夕，天女之孙将嫔于河鼓。邀而祠者，幸而与之巧，驱去蹇拙，手目开利，组纴缝制，将无滞于心焉。为是祷也。”

柳子曰：“苟然欤？吾亦有所大拙，傥可因是以求去之。”乃缨弁束衽，促武缩气，旁趋曲折，伛偻将事，再拜稽首，称臣而进曰：“下土之臣，窃闻天孙，专巧于天，翏轕璇玑，经纬星辰，能成文章，黼黻帝躬，以临下民。钦圣灵、仰光耀之日久矣。今闻天孙不乐其独得，贞卜于元龟，将蹈石梁，款天津，俪于神夫，于汉之滨。两旗开张，中星耀芒。灵气翕，兹辰之良。幸而弭节，薄游民间。临臣之庭，曲听臣言。臣有大拙，智所不化，医所不攻，威不能迁，宽不能容。乾坤之量，包含海岳，臣身甚微，无所投足。蚁适于垤，蜗休于壳，龟鼋螺蚌，皆有所伏。臣物之灵，进退唯辱。仿佯为狂，局束为诌，吁吁为诈，坦坦为忝。他人有身，动必得宜，周旋获笑，颠倒逢嘻。己所尊昵，人或怒之。变情佝势，射利抵峨。中心甚憎，为彼所奇。忍仇佯喜，悦誉迁随。胡执臣心，常使不移？反人是已，曾不惧疑。贬名绝命，不负所知。忭嘲似傲，贵者启齿。臣旁震惊，彼且不耻。叫稽匍匐，言语谲诡。令臣缩恧，彼则大喜。臣著效之，瞋怒丛已。彼诚大巧，臣拙无比。王侯之门，狂吠狸犴。臣到百步，喉喘颠汗。睛盯逆走，魄遁神叛。欣欣巧夫，徐入纵诞。毛群掉尾，百怒一散。世途昏险，拟步如漆。左低右昂，斗冒冲突。鬼神恐悸，圣智危栗。泯焉直透，所至如一。是独何工，纵横不恤。非天所假，彼智焉出。独啬于臣，恒使玷黜。遝遝骞骞，恣口所言。迎知喜恶，默测憎怜。摇唇一发，径中心原。胶加钳夹，誓死无迁。探心扼胆，踊跃拘牵。彼虽佯退，胡可得旃。独结臣舌，喑抑衔冤。擘毗流血，一辞莫宣。胡为赋授，有此奇偏。眩耀为文，琐碎排偶。抽黄对白，唵哢飞走。骈四俪六，锦心绣口。宫沉羽振，笙簧触手。观者舞悦，夸谈雷吼。独溺臣心，使甘老丑。嚚昏莽卤，朴钝枯朽。不期一时，以俟悠久。旁罗万金，不鬻弊帚。跪呈豪杰，投弃不有。眉颦頞蹩，喙唾胸呕。大赧而归，填恨低首。天孙司巧，而穷臣若是，卒不馀畀，独何酷欤？敢愿圣灵悔祸，矜臣独艰。付与姿媚，易臣顽颜。凿臣方心，规以大圆。拔去呐百舌，纳以工言。文词婉软，步武轻便。齿牙饶美，眉睫增妍。突梯卷脔，为世所贤。公侯卿士，五属十连。彼独何人，长享终天！”

言讫，又再拜稽首，俯伏以俟。至夜半，不得命，疲极而睡，见有青袖朱裳，手持绛节，而来告曰：“天孙告汝，汝词良苦，凡汝之言，吾所极知。汝择而行，嫉彼不为。女之所欲，汝自可期。胡不为之，而诳我为。汝唯知耻，谄貌淫辞。宁辱不贵，自适其宜。中心已定，胡妄而祈。坚汝之心，密汝所持。得之为大，失不污卑。凡吾所有，不敢汝施。致命而升，汝慎勿疑。”

呜呼！天之所命，不可中革。泣拜欣受，初悲后怿。抱拙终身，以死谁惕！
对酒有怀寄李十九郎中
白居易（唐代）

往年江外抛桃叶，去岁楼中别柳枝。寂寞春来一杯酒，

此情唯有李君知。吟君旧句情难忘，风月何时是尽时。
公子行
黄损（五代）

春草绿绵绵，骄骖骤暖烟。微风飘乐韵，半日醉花边。

打鹊抛金盏，招人举玉鞭。田翁与蚕妇，平地看神仙。
过缑山王处士黑石谷隐居
岑参（唐代）

旧居缑山下，偏识缑山云。处士久不还，见云如见君。

别来逾十秋，兵马日纷纷。青谿开战场，黑谷屯行军。

遂令巢由辈，远逐麋鹿群。独有南涧水，潺湲如昔闻。
春日醉中作
徐璹（宋代）

惊雷殷殷南山曲，一夜山前春雨足。美人睡起怯轻寒，衣褪香雨红减玉。

朝云霭霭弄晴态，野柳狂花无管束。东风也自足春情，吹皱两溪烟水绿。
寄昌甫斯远
韩淲（宋代）

重阳未见黄花发，满眼青山如故人。且把长言索佳句，应搔短发任閒身。

篱边千载陶元亮，谷口今时郑子真。屈指交游久零落，勿云情异与心亲。
句
蔡沈（宋代）

游鱼顾影惊寒月，宿鹭迷群下夕阳。
感春三首 其一
张耒（宋代）

东风吹桃李，花落已满地。摇摇新柳枝，薄荫才可芘。

谁云同一时，荣谢两异意。由来何足较，要之归一致。
鹧鸪天·欲上南湖采舫嬉
晁补之（宋代）

欲上南湖采舫嬉。还思北渚与岚漪。圆荷盖水垂杨暗，鸂鶒鸳岚总下时。持此意，遣谁知。清波还照鬓间丝。西楼重唱池塘好，应有红妆敛翠眉。
颂古二十首
释了一（宋代）

竹篦举起成生杀，岂肯容人乱札锥。
劈脊一挥如荐得，银山铁壁也光辉。
句
赵师秀（宋代）

教人知遁甲，笑客问勾庚。
祫礼颂圣德诗
梅尧臣（宋代）

溥哉孝享，将事于宁。
文武卿士，冠剑在庭。
爰俟帝斋，冠霰其零。
冠霰不已，钩陈豹尾。
龙旗太常，立列比比。
帝居路寝，百辟就次。
至于谷旦，漫漫翳翳。
帝入灵宫，左撞黄锺。
升阶置玉，日气曈鸿。
鸿鸿杲杲，氛驳阴扫。
宿于太宫，月星皓皓。
侍祠之臣，鹄举鹭振。
或捧其匜，或进其巾。
辅相夹导，俯偻鳞鳞。
圭瓒以陈，登歌以均。
东向虚位，发爵亲亲。
平明帝还，紫宸序班。
望帝之颜，穆穆闲闲。
檐步廊廊，雪浮阳光。
大楹烂烂，朱陛煌煌。
称祝万寿，万寿无疆，
却登宝舆，以御端门。
揭鸡肆赦，雷动乾坤。
于寺都人，于时妇女。
于时蛮夷，异口同语。
天子万年，仁圣之主。
臣时执册，与物咸睹。
敢播于诗，庶闻九土。
浪淘沙 春夜
袁绶（清代）

香雾湿红英。玉漏初停。庭闲如水竹声清。人在隔花栏畔倚，倩影伶俜。

夜静罢调笙。月上疏棂。微风轻飏绣帘旌。料峭春寒欺薄袂，逼醒馀酲。
送别周上人
释绍嵩（宋代）

此地是何乡，悬帆兴甚长。
山光分首暮，草气入林香。
断岭云归白，栖鸦噪日黄。
他年重会面，玄鬓莫疑霜。
园中即事二绝 其二
喻良能（宋代）

风劲木初落，霜轻花更幽。晴香山苦马，冷艳水牵牛。
杨仲博 其二
魏了翁（宋代）

玉粹金浑好弟兄，向来驰誉鬓双青。世间贤美宁常有，百岁三亭过一亭。
次韵石七三六言七首
黄庭坚（宋代）

欲行水遶山围，但闻鲲化鹏飞。
女忧鬓发尽白，兄叹江船未归。
上元漫兴
李吕（宋代）

天上元宵放月明，张灯何苦浪经营。
一毬积日方呈巧，千片轻绡仅凑成。
里巷禽呼倾坐去。街衢蚁聚侧身行。
谁人能向循良道，何不留心劝耦耕。
秋夜感怀二首 其二
曹俊（清代）

断梗飘萍耐薄游，海滨风紧夜飕飗。几多乡梦牵离恨，未了秋飕动旅愁。

怪事不禁嗟咄咄，流光无奈去悠悠。元龙豪气旋消灭，一任旁人唤马牛。
戏答仇梦得承制二首
黄庭坚（宋代）

结发从征听鼓鼙，未曾一展胸中奇。
弯弓如月落霜雁，谁道将军能赋诗。
古意 其一
李攀龙（明代）

秋风西北起，吹我游子裳。浮云从何来，安知非故乡。

萧萧胡马从，翩翩下枯桑。暮色入中原，飞蓬转战场。

往路不可怀，行役自悲伤。
招隐士
淮南小山（两汉）

桂树丛生兮山之幽，偃蹇连蜷兮枝相缭。
山气巄嵷兮石嵯峨，溪谷崭岩兮水曾波。
猿狖群啸兮虎豹嗥，攀援桂枝兮聊淹留。
王孙游兮不归，春草生兮萋萋。
岁暮兮不自聊，蟪蛄鸣兮啾啾。
坱兮轧，山曲岪，心淹留兮恫慌忽。
罔兮沕，憭兮栗，虎豹穴。
丛薄深林兮，人上栗。
嵚岑碕礒兮，碅磳磈硊；
树轮相纠兮，林木茷骫。
青莎杂树兮，薠草靃靡；
白鹿麏麚兮，或腾或倚。
状貌崟崟兮峨峨，凄凄兮漇漇。
猕猴兮熊罴，慕类兮以悲；
攀援桂枝兮聊淹留。
虎豹斗兮熊罴咆，禽兽骇兮亡其曹。
王孙兮归来，山中兮不可以久留。
和王中书德充咏白云诗
沈约（南北朝）

白动自帝乡。
氛氲屡回没。
蔽亏昆山树。
含吐瑶台月。
秋风西北起。
飘我过城阙。
城阙已参差。
白云复离离。
皎洁在天汉。
倒倒影入华池。
将过丹丘野。
时至碧林垂。
九重迎刀燕。
万里送翔螭。
鹧鸪天 正月十一日观灯
姜夔（宋代）

巷陌风光纵赏时，
笼纱未出马先嘶。
白头居士无呵殿，
只有乘先小女随。
花满市，月侵衣，
少年情事老来悲。
沙河塘上春寒浅，
看了游人缓缓归。
诗三百三首 其五十一
寒山（唐代）

吾心似秋月，碧潭清皎洁。无物堪比伦，教我如何说。
送袁同年殿丞陟通判抚州因还洪井旧居袁在朝数上书言当世事某与袁别十年矣语旧多可悲者留三日乃去
刘敞（宋代）

轻舟何翩翩，斲冰浮清川。问之亦奚乐，岁宴道且邅。

云我大梁客，游说万乘前。画策不见收，故乡复言旋。

薄禄及吾亲，就官若归田。名实两有适，远近谁间然。

忆昔都门别，尔来弥十年。苍苍豫章质，更觉摩青天。

语旧或涕流，举觞愧留连。相从且未果，使我心劳悁。
八月十五日喜明叔见过
康海（明代）

长空云气静，今夜月偏明。且喜高人至，犹怜湛露生。

金波摇桂影，彩凤落瑶笙。潇洒王夫子，飘飘共此情。
屏上两贤二首 其二 王子猷
刘敞（宋代）

人生谁不如，妄为世所束。兴来当自往，兴尽斯自复。

大雪暗溪当，新晴月微烛。去非之子慕，返岂斯人辱。

优游便所适，偃蹇媚幽独。
馆中直宿书事 其一
韩驹（宋代）

十载名山惯杖藜，清都直宿梦魂疑。卧闻长乐钟声近，尚忆寒山半夜时。
偈颂一百一十七首 其一一三
释绍昙（宋代）

五髻峰头，怨憎会苦。热血相喷，重重染污。个样老妖魔，惭愧今朝死。

粗茶一瓯，粗香一炷，供养阿侬。愿百劫千生，蓦劄相逢，好眼看承，好心攀顾。

切莫重行巇险路，背后恐遭人指注。
集古 落梅
李俊民（金朝）

每到花时把酒杯，暮天何处笛声哀。

纵然一夜风吹去，不恨彫零却恨开。
满庭芳（赏梅）
葛立方（宋代）

腊雪方凝，春曦俄漏，画堂小秩芳筵。玉台仙蕊，帘外幂瑶烟。莫芳青山万树，聊须对、一段孤妍。杯行处，香参鼻观，百濯未为贤。

吾庐，何处好，绣香竹畔，偶桂溪边。且为渠珍重，满泛金船。已拚春酲一枕，如今且、醉倒花前。花飞后，欢呼一笑，又是说明年。
口占
孔平仲（宋代）

积水深踰丈，高林绕若城。虾蟆朝合吹，鸲鹆夜传更。

难转长沙袖，空尘孺子缨。生涯吾尚阙，浥浥羡农耕。
送徐总
张方平（宋代）

半醉长呼意若何，官情道味两蹉跎。眼前渐渐故人少，世上蹉蹉新事多。

疏籁自鸣非节奏，虚舟妄触任风波。悲歌深叹流年急，常忆江南蓝采和。
题松涧徐氏馀庆集
林希逸（宋代）

三派分来久，松高不计年。扁题六大字，姓氏两魁躔。

太末韩曾记，中间稚更贤。为君期望远，声节要俱传。
偈颂一百四十一首 其四十六
释师范（宋代）

迦叶擎拳，阿难合掌。黄面瞿昙，全无伎俩。新乳峰一时见了，却烧沉香供养。

从教人道是罚是赏。
资阳郡中咏怀
羊士谔（唐代）

腰章非达士，闭阁是潜夫。匣剑宁求试，笼禽但自拘。

江清牛渚镇，酒熟步兵厨。唯此前贤意，风流似不孤。
王子猷
黎廷瑞（宋代）

东晋诸公富贵痴，风流千载使人悲。
子猷欲作袁安卧，还有閒情适剡溪。
广寿寺
谢逸（宋代）

学道护心城，养生戒眉斧。静知世味薄，老惬野僧语。

散步给孤园，邀我会心侣。尘清不眯眼，境静可冰暑。

莲社宗远公，竹溪仰巢父。此道不异世，今人岂愧古。

当念贫时交，重勿弃如土。
彦饰弟挽词二首 其二
张纲（宋代）

解组归来会面初，杖藜朝暮过吾庐。相亲樽酒情无间，共话田园乐有馀。

樗散年颓方倚托，棣华风急顿萧疏。堂堂人物无高寿，不那哀伤泪满裾。
岘山饯(赠)房琯崔宗之
孟浩然（唐代）

贵贱平生隔，轩车是日来。
青阳一觏止，云路豁然开。
祖道衣冠列，分亭驿骑催。
方期九日聚，还待二星回。
望江南·多少恨
李煜（五代）

多少恨，昨夜梦魂中。还似旧时游上苑，车如流水马如龙。花月正春风。
过深州故城有怀韩昌黎解牛元翼围事
王恽（元代）

维唐有藩镇，连衡皆盗区。污孽互相济，殆似背胁疽。

心腹讧蟊互，膏血化虫蛆。厉阶安史乱，王泽不远敷。

河朔有故事，誓作效逆徒。堂堂裴中令，夷蔡恢皇图。

聊乘破竹势，一制三镇污。腐败就与决，大赫天王诛。

彼相中妒梗，百裴竟无如。事机一堕地，涵溃终丧躯。

所以互凑辈，血人于牙须。既戕弘正忠，复抗新使符。

靖安门昼锁，长围困貔貙。昌黎解一言，王略始得舒。

信乎立大事，临机见真儒。东征过故城，往事秋风徂。

得人国无弱，怀古重欷歔。文公岂多得，元翼何代无。
杂咏
陆游（宋代）

青羊宫中竹暗天，白马庙畔柏如山。
琴尊处处可消日，车马纷纷自欠闲，
喜吴评少卿致政
赵抃（宋代）

春秋七十更踰期，同甲同年世所稀。未遂乞骸嗟我老，已输先手羡公归。

良朋集有湖山乐，故里思无羽翼飞。预想俞音还印日，鹭涛秋色上行衣。
劳心
顾逢（宋代）

多少劳心者，青春已白髭。
百年皆醉日，一死是醒时。
天地蜉蝣化，江湖杜宇悲。
此身元自赘，况复有妻儿。
御沟柳
陈执中（宋代）

一度春来一度新，翠光长得照龙津。
君王自爱天然态，恨杀昭阳学舞人。
五代史伶官传序
欧阳修（宋代）

呜呼！盛衰之理，虽曰天命，岂非人事哉！原庄宗之所以得天下，与其所以失之者，可以知之矣。

世言晋王之将终也，以三矢赐庄宗而告之曰：“梁，吾仇也；燕王，吾所立；契丹与吾约为兄弟；而皆背晋以归梁。此三者，吾遗恨也。与尔三矢，尔其无忘乃父之志！”庄宗受而藏之于庙。其后用兵，则遣从事以一少牢告庙，请其矢，盛以锦囊，负而前驱，及凯旋而纳之。

方其系燕父子以组，函梁君臣之首，入于太庙，还矢先王，而告以成功，其意气之盛，可谓壮哉！及仇雠已灭，天下已定，一夫夜呼，乱者四应，仓皇东出，未及见贼而士卒离散，君臣相顾，不知所归。至于誓天断发，泣下沾襟，何其衰也！岂得之难而失之易欤？抑本其成败之迹，而皆自于人欤？《书》曰：“满招损，谦得益。”忧劳可以兴国，逸豫可以亡身，自然之理也。

故方其盛也，举天下之豪杰，莫能与之争；及其衰也，数十伶人困之，而身死国灭，为天下笑。夫祸患常积于忽微，而智勇多困于所溺，岂独伶人也哉？作《伶官传》。
陪孙使君宴归路口占呈应求宋永二兄
黄公度（宋代）

五马风流在，升平笑乐空。
时难寸心异，岁晚一樽同。
画角寒云外，篮舆暮雨中。
归来狎儿女，残烛耿纱笼。
意难忘·避暑林塘
何梦桂（宋代）

避暑林塘。数元戎小队，一簇红妆。旌?云影动，帘幕水沉香。金缕彻，玉肌凉。慢拍舞轻扬。更一般，轻弦细管，孤竹空桑。风姨昨夜痴狂。向华峰吹落，云锦天裳。波神藏不得，散作满池芳。移彩鷁，柳阴傍。拚一醉淋浪。向晚来、歌阑饮散，月在纱窗。
次韵晋陵吴秀才传见贶
刘摰（宋代）

道卿诗思清如水，披衣霜夜吟寒星。意深调苦悲万古，平明寄与钟子听。

北窗病客爽心骨，若饮甘露枯肠盈。嗟夫世故玩形器，智者营役奔风霆。

区畛大小各尔志，不可慕者鸿冥冥。吾于世珍粗有觉，未逢烛理瘖不鸣。

短篇讲好聊写意，弱赵安敢当秦兵。
句
柳耆（宋代）

野犊正忙梨晓雨，谷莺才出管东风。
春日词五首
欧阳修（宋代）

待晓铜荷剪蜡煤，绣帘春色犯寒来。
画眉不待张京兆，自有新妆试落梅。
采芹亭 其四
方蒙仲（宋代）

便好时时具小槎，遍游水北水南涯。游时要拣山深处，恐有山人处士家。
赋金精山寄赠王使君
刘崧（元代）

金精之山高入云，丹崖黑石相纠纷。灵泉千尺天上落，仙乐缥纠空中闻。

我昔南游出其下，池上莲花已堪把。使君访古此寻幽，洞口云萝系骢马。

激清流，坐高林，排白石，鸣清琴。石以拟君之壮节，泉以比君之素心。

爱而不见心恻恻，云岑历乱烟波深。题诗远向山中去，木鹤西飞凭寄音。
春日饮藻萃二男宅时新立门向口占落之 其二
王应斗（明代）

不但悠然见，南山巳在门。凭栏青满野，揽袖翠盈轩。

弦管多生树，莺花尽侑樽。幽怀一以破，对户忆君恩。
宫词
王谊（隋代）

花树重重隔翠华，玉颜无事驻羊车。
碧纱笼里银缸影，照见深宫夜合花。
悲回风
屈原（先秦）

悲回风之摇蕙兮，心冤结而内伤。
物有微而陨性兮，声有隐而先倡。
夫何彭咸之造思兮，暨志介而不忘！
万变其情岂可盖兮，孰虚伪之可长？
鸟兽鸣以号群兮，草苴比而不芳。
鱼葺鳞以自别兮，蛟龙隐其文章。
故荼荠不同亩兮，兰茝幽而独芳。
惟佳人之永都兮，更统世以自贶。
眇远志之所及兮，怜浮云之相羊。
介眇志之所惑兮，窃赋诗之所明。
惟佳人之独怀兮，折若椒以自处。
曾歔欷之嗟嗟兮，独隐伏而思虑。
涕泣交而凄凄兮，思不眠以至曙。
终长夜之曼曼兮，掩此哀而不去。
寤从容以周流兮，聊逍遥以自恃。
伤太息之愍怜兮，气于邑而不可止。
糺思心以为纕兮，编愁苦以为膺。
折若木以弊光兮，随飘风之所仍。
存彷佛而不见兮，心踊跃其若汤。
抚珮衽以案志兮，超惘惘而遂行。
岁曶曶其若颓兮，时亦冉冉而将至。
薠蘅槁而节离兮，芳以歇而不比。
怜思心之不可惩兮，证此言之不可聊。
宁溘死而流亡兮，不忍此心之常愁。
孤子吟而抆泪兮，放子出而不还。
孰能思而不隐兮，照彭咸之所闻。
登石峦以远望兮，路眇眇之默默。
入景响之无应兮，闻省想而不可得。
愁郁郁之无快兮，居戚戚而不可解。
心鞿羁而不开兮，气缭转而自缔。
穆眇眇之无垠兮，莽芒芒之无仪。
声有隐而相感兮，物有纯而不可为。
邈漫漫之不可量兮，缥绵绵之不可纡。
愁悄悄之常悲兮，翩冥冥之不可娱。
凌大波而流风兮，讬彭咸之所居。
上高岩之峭岸兮，处雌蜺之标颠。
据青冥而摅虹兮，遂儵忽而扪天。
吸湛露之浮源兮，漱凝霜之雰雰。
依风穴以自息兮，忽倾寤以婵媛。
冯昆仑以澂雾兮，隐渂山以清江。
惮涌湍之礚礚兮，听波声之汹汹。
纷容容之无经兮，罔芒芒之无纪。
轧洋洋之无从兮，驰委移之焉止？
漂翻翻其上下兮，翼遥遥其左右。
氾潏潏其前后兮，伴张驰之信期。
观炎气之相仍兮，窥烟液之所积。
悲霜雪之俱下兮，听潮水之相击。
借光景以往来兮，施黄棘之枉策。
求介子之所存兮，见伯夷之放迹。
心调度而弗去兮，刻著志之无适。
曰吾怨往昔之所冀兮，悼来者之悐悐。
浮江淮而入海兮，从子胥而自适。
望大河之洲渚兮，悲申徒之抗迹。
骤谏君而不听兮，重任石之何益？
心絓结而不解兮，思蹇产而不释。
哭吴县房耸明府
皎然（唐代）

仁人迈厚德，可谓名实全。抚迹若疏旷，会心极精研。

履危节讵屈，著论识不偏。恨以荣级浅，嘉猷未及宣。

伊人期远大，志业难比肩。昭世既合并，吾君藉陶甄。

奈何明明理，与善徒空诠。征教或稽圣，穷源反问天。

一官自吴邑，六翮委江壖。始是牵丝日，翻成撤瑟年。

金膏果不就，玉珮长此捐。倚伏信冥昧，夭修惊后先。

安知忘情子，爱网素已褰。为有深仁感，遂令真性迁。

心悲空林下，泪洒秋景前。夫子寡兄弟，抚孤伤藐然。

倾云为惨结，吊鹤共联翩。割念命归驾，诀词向空筵。

树桃阴始合，爱客位常悬。幡然远行时，崇望归朝旋。

悟兹欢宴隔，哀被岁月延。书带变芳草，履痕移绿钱。

冥期傥可逢，生尽会无缘。幸愿示因业，代君运精专。

相思转寂寞，独往西林泉。欲见故人心，时阅所赠篇。

素高陶靖节，今重楚先贤。芳躅将遗爱，可为终古传。
怀关玄门累期不至
庞尚鹏（明代）

片言为药借神功，瞬息能令业障空。回望双凫如万里，尺书无路托飞鸿。
和曾楚山忆苍山韵五首 其三
萧立之（宋代）

梅边石磴竹边亭，尚记谈谐步晚晴。梦断犹疑翁未死，小窗如听读书声。
玩萤火
韦应物（唐代）

时节变衰草，物色近新秋。度月影才敛，绕竹光复流。
次韵邢敦夫秋怀十首
秦观（宋代）

昔者曾中书，门户实难瞰。
笔劫如长淮，初源可觞滥。
经营终入海，欲语焉能暂。
斯人今则亡，悲歌风惨澹。
东城作小秦淮道古诗来索佚事答以五绝 其二
全祖望（清代）

仲郎游冶亦微疵，天语皇皇责降词。闻道年来崇洛学，风流口过莫为之。
九曲池
刘敞（宋代）

广陵春欲归，九曲池先暖。积雪未全消，流波已全满。

宫城落乔木，岸竹排纤簳。古事无足悲，登临苦日短。
山中月夜寄朱张二舍人
武元衡（唐代）

午夜更漏里，九重霄汉间。月华云阙迥，秋色凤池闲。

御锦通清禁，天书出暗关。嵇康不求达，终岁在空山。
南乡子 锦堂寿日
李俊民（金朝）

弓剑不离身。唾手功名马上成。见说人生为郡乐，班春。

政事如棋局局新。

熊梦庆佳辰。喜动山城击壤民。昼锦堂前争献寿，留宾。

尽是蟠桃会上人。
次韵答高宾王
陈造（宋代）

陂量如君信有容，诺金到我岂宜蒙。
蛾眉自古偕三惑，虎旅何心待九攻。
雨室聊辞秉烛女，石肠莫笑叩舷翁。
吾徒妩媚青编在，檗茹冰栖定隽功。
武邑署中偶作舫屋诗以落之
王元常（清代）

屋也舟耶结此庐，得闲小憩在公余。志存作楫安天下，心拟乘槎入太虚。

对雪欲移王子棹，焚香静玩米家书。亭轩小筑聊成趣，浮宅何妨且暂居。
颂古
释道颜（宋代）

老胡不免出胞胎，也解人前恁麽来。
指地指天称第一，众生四十九年灾。
听陈东阜弹琴
靳学颜（明代）

逐客经年滞楚乡，萧条两鬓已秋霜。
逢人唯奏《思归引》，易水燕山总断肠。
浣溪沙 其一 和人喜雨
李之仪（宋代）

龟坼沟塍草压堤。三农终日望云霓。一番甘雨报佳时。

闻道醉乡新占断，更开诗社互排巇。此时空恨隔云泥。
伤春四首 其四
张耒（宋代）

高楼春昼独惊心，白日閒云亦自阴。风雨催花花已尽，满城新绿乱鸣禽。
拟江南曲县名离合五首 其五
弘历（清代）

鱼戏莲叶北，流绮渺何极。潜跃随所如，鵁鶄窥不得。
句
祝穆（宋代）

黄花自与渊明别，不见闲人直到今。
细花穿弱缕，盘向绿云鬟。
扁舟
彭汝砺（宋代）

扁舟满眼送波涛，一夜霜华上鬓毛。雨脚已收朝日薄，潮头忽上晓风高。

江山须信游人乐，簿领还知俗吏劳。见说指挥功利白，馀才今见解牛刀。
如亭听籁
王猷（南北朝）

坐倚如亭夜正孤，疏林空见月平铺。忽听树杪微风起，错认笙箫乍有无。
寄杭州天竺辨才大师
郭祥正（宋代）

我闻辨才师，解空称第一。病子得摩顶，其疾顿若失。

救物运真悲，了心非幻术。声名动寰宇，退身性愈密。

峨峨龙井峰，篁竹不透日。终朝无来宾，筇枝自横膝。

此道何寥寥，差肩佛摩诘。无生无不生，一以贯禅律。

安得两羽翰，归飞参丈室。稽首慕高风，天地相终毕。
与沈杨二舍人閤老同食敕赐樱桃玩物感恩因成十四韵
白居易（唐代）

清晓趋丹禁，红缨降紫宸。驱禽养得熟，和叶摘来新。

圆转盘倾玉，鲜明笼透银。内园题两字，西掖赐三臣。

荧惑晶华赤，醍醐气味真。如珠未穿孔，似火不烧人。

杏俗难为对，桃顽讵可伦。肉嫌卢橘厚，皮笑荔枝皴。

琼液酸甜足，金丸大小匀。偷须防曼倩，惜莫掷安仁。

手擘才离核，匙抄半是津。甘为舌上露，暖作腹中春。

已惧长尸禄，仍惊数食珍。最惭恩未报，饱喂不才身。
衡阳道中
范成大（宋代）

桑下芜菁晚，高花出短篱。
茅檐少春事，惟记浴蚕时。
霍岳庙
王惟正（宋代）

耸峻叠寒翠，森森庙木秋。
崇功封应圣，褒德镇中州。
辅宋来御署，兴唐占上游。
义旗初有力，未足答神休。
洞黄词怀黄尚斌先生
程敏政（明代）

洞黄何逶迤，远在天台间。壁立千芙蓉，四顾相回环。

缅思洞中千，一去何当还。平生读书处，松桧不改颜。

儿孙日以长，济济通朝班。孰识岩栖翁，高名配兹山。

我歌洞黄词，怅望春阑珊。生刍杳莫致，浙水东潺潺。
酌罢过二百堂挑灯坐漏已下戏再赋 其五
何巩道（明代）

笑剔银灯再赋诗，物情相感已多时。几人肝胆同流水，一夜乾坤尽看棋。

杨柳绿齐当户叶，蔷薇红尽过墙枝。明朝依旧寻春好，不似閒宵似酒卮。
除草篇
姜特立（宋代）

有客劝除草，草去眼中净。
梵志反著袜，一国皆通病。
颊上著三毛，精神乃殊胜。
微云点太虚，不碍天宇莹。
芳草有佳色，驻与俗士订。
曾著骚人经，屡勤才子咏。
因依仲蔚门，缭绕渊明迳。
不入膏粱观，唯契山林性。
吾家北窗下，旷土勿畦町。
花草随意生，红绿同一盛。
晨露共明蠲，夕烟相掩映。
既傍竹阴清，又连苔色静。
微薰入衣屨，余润侵筑磬。
终日坐其间，心清神气定，
心清神气定。诗酒颇相关，
世事不足听。从渠笑吾痴，
此意未易竟。
立夏日作四绝 其三
谢薖（宋代）

熨得絺衣一番新，幅巾轻软最宜人。花时气暖长愁夏，竹里风微又胜春。
宿资圣院阁
陈与义（宋代）

暮投山崦寺，高处绝人群。
远岫林间见，微泉舍后闻。
阁虚云乱入，江阔野横分。
欲与僧为记，今年懒作文。
降旨加赈去岁被水五州县
弘历（清代）

去岁河北溢，乃自无堤处。填筑失疏略，遂有夺溜虑。

茭楗亟堵失，乃得归故路。积水则已多，五郡当其剧。

尾闾苦泥淤，当春尚沮洳。涸田正需时，耕犁早云误。

新正例施惠，加赈曾颁谕。今来缘南巡，民艰悉经度。

何妨一再加，苏此茕独庶。嗟尔亲民官，推行体休助。
和吴冲卿学士冬日私居事
梅尧臣（宋代）

人知何晏宅，近住白杨头。
车马不还往，诗书多蓄收。
风庭吹落叶，霜树立鸣鸠。
颇与市朝远，闭门凡几秋。
寄大行惟和
欧大任（明代）

闻道皇华使，偏承汉主恩。风云随玉节，岁月待輶轩。

戏綵歌华黍，分庭拜采蘩。何时张博望，飞旆出河源。
台湾吟 其五
王礼（元代）

唐人鼓楫涉风潮，坊里杂居欣共招。虽是姓名编户籍，算来土著正寥寥。
少年行
欧必元（明代）

绿发谁家子，皓齿结明眸。少小精剑术，走马过长楸。

锦貂悬马腹，黄金勒马头。结客新丰市，垂鞭紫陌楼。

新丰市里胡姬醉，紫陌楼前拾珠翠。不怕青云绿鬓迟，生忧白日红尘坠。

有酒君须饮，人生安得长少年。但愿醉歌长枕美人腹，那惜床头百万钱。
奉和宣城张太守南亭秋夕怀友
钱起（唐代）

池馆蟪蛄声，梧桐秋露晴。月临朱戟静，河近画楼明。

卷幔浮凉朱，闻钟永夜清。片云悬曙斗，数雁过秋城。

羽扇扬风暇，瑶琴怅别情。江山飞丽藻，谢脁让前名。
戏拟夏卉八香图各题短句 其五 珠兰
弘历（清代）

弱干挺长穗，琼珠覼覼垂。三闾如纫佩，觉复此为宜。
送王先生归南山
司空曙（唐代）

儒中年最老，独有济南生。爱子方传业，无官自耦耕。

竹通山舍远，云接雪田平。愿作门人去，相随隐姓名。
雨晴
王安石（宋代）

晴明山鸟百般催，不待桃花一半开。
雨後绿阴空绕舍，总将春色付莓苔。
园庐
林逋（宋代）

柴关寒井对萧辰，自爱栖迟近古人。
闲草遍庭终胜俗，好书堆案转甘贫。
桥边野水通渔路，篱外青山见寺邻。
懒为躬耕咏梁甫，吾生已是太平民。
虎牙行
杜甫（唐代）

秋风歘吸吹南国，天地惨惨无颜色。

洞庭扬波江汉回，虎牙铜柱皆倾侧。巫峡阴岑朔漠气，峰峦窈窕溪谷黑。

杜鹃不来猿狖寒，山鬼幽忧雪霜逼。楚老长嗟忆炎瘴，三尺角弓两斛力。

壁立石城横塞起，金错旌竿满云直。渔阳突骑猎青丘，犬戎锁甲闻丹极。

八荒十年防盗贼，征戍诛求寡妻哭，远客中宵泪沾臆。
怀缗居
晁补之（宋代）

自种双桐已四年，秋来匏瓠小篱穿。
上床不怕陈登叹，我欲归求许汜田。
早作
裘万顷（宋代）

北窗清冷不成眠，风递蛩声到枕边。
试唤儿童卷疎箔，一檐花影月娟娟。
晋康八景诗 其三 端溪夜月
陈辂（明代）

端溪清练满菱花，翡翠鵁鶄十里沙。最是月明天湛碧，静看风景更无涯。
贺新郎二十首 其十五
李慈铭（清代）

两度兰秋首。恁家家、更番斗样，饤盘瓜镂。共祝新欢相连爱，今岁穿针果又。

看浅浅、银河如旧。漫道两回归信准，问人间、置历天知否。

劳隔水，伫望久。

填河莫诉雏尼瘦，数从头、星期几闰，翠桥重构。二十七年云烟过，恁月朱栏已朽。

况吉庆、裁花罗袖。休说白头无巧乞，便韶年、乐事何曾有。

还卧听，雨中漏。
沅陵用在伯林字作诗见属次韵答之
赵蕃（宋代）

畏寒终日卧窗阴，衰飒政如霜后林。
勿谓官閒得厅冷，几因诗至启门深。
酒才饮湿宁崇味，琴且无弦岂嗜音。
政尔欲閒閒不得，和诗频改又频吟。
题西轩壁
白玉蟾（宋代）

随身风月几清闲，不做人间泼底官。
朝饮一壶朱凤髓，暮餐八底黑龙肝。
打开俗网了无事，缚住时光自驻颜。
昨夜梦回天上去，琼楼玉关不胜寒。
南徐别业早春有怀
武元衡（唐代）

生涯扰扰竟何成，自爱深居隐姓名。远雁临空翻夕照，

残云带雨过春城。花枝入户犹含润，泉水侵阶乍有声。

虚度年华不相见，离肠怀土并关情。
湖州朝阳楼
吴融（唐代）

十二亭亭占晓光，隋家浪说有迷藏。

仲宣题尽平生恨，别处应难看屋梁。
梦游河津遇苏石水醒识其状
曹于汴（明代）

梦里逢知友，怜予髭白生。草茵相枕藉，村酿若生平。

惜去马鞍解，伤时襟泪横。龙门冈阜上，乍醒使人惊。
梁溪四友赞序 其三 幽芳赞
李纲（宋代）

天地和气，萃于幽芳。言茁其芽，薰然国香。绿叶紫茎，素荣缥房。

纫以为佩，禦彼不祥。采自深林，置于座侧。不改其度，其香满室。

与子为友，心同德一。优哉游哉，聊以永日。
题杨妃横玉图
张昱（元代）

天宝年间好太平，华清小殿称人情。如何玉笛才拈起，便作风吹别调声。
送楼佺提举赴省
陈著（宋代）

绿发方山冠，白玉气色温。
高谈霏木屑，不问能知文。
去秋夺标归，今步南宫云。
儒科青毡耳，指取气欲吞。
春风看花马，已系长安门。
知君必得意，何以持赠君。
事业浩无射，学问为本根。
我怀宣献公，况君乃其孙。
新荷叶（上巳日，吴子似谓古今无此词，索赋）
辛弃疾（宋代）

曲水流觞，赏心乐事良辰。兰蕙光风，转头天气还新。明眸皓齿，看江头、有女如云。折花归去，绮罗陌上芳尘。

能几多春。试听啼鸟殷勤。览物兴怀，向来哀乐纷纷。且题醉墨，似兰亭、列序时人。后之览者，又将有感斯文。
次韵敦素两翁轩见寄
释德洪（宋代）

识暗长嗟未烛微，坐令归梦绕岩扉。忽惊尘土登须鬓，已觉云岩负衲衣。

孤坐知君扶瘦策，此诗慰我脱危机。天藏钟阜一区胜，乞与君侪为发挥。
与友人别
温庭筠（唐代）

半醉别都门，含凄上古原。晚风杨叶社，寒食杏花村。

薄暮牵离绪，伤春忆晤言。年芳本无限，何况有兰孙。
玲珑四犯（戏调梦窗）
周密（宋代）

波暖尘香，正嫩日轻阴，摇荡清昼。几日新晴，初展绮枰纹绣。年昼忍负韶华，尽点断、艳歌芳酒。看翠帘、蝶舞蜂喧，催趁禁烟时候。

杏腮红透梅钿皱。燕将归、海棠厮句。寻芳较晚，东风约、还在刘郎后。凭问柳陌旧莺，人比似、垂杨谁瘦。倚画阑无语，春恨远、频回首。
雪中寄黎才翁
胡寅（宋代）

寒日已无晖。饕风更擅威。
暝山雷虺虺，阴壑雨霏霏。
酒绿思同酌，炉红忆共围。
不辞泥径远，要看雪花飞。
天与人情契，春从草树归。
幻成银世界，偷取日光辉。
安得千金舞，来翻六出衣。
南枝香破玉，别有好芳菲。
为阴佥宪题马湖府土官知府安鳌族谱
张宁（明代）

瓜瓞绵绵世泽饶，远从西汉到天朝。山湖带砺藩垣久，江汉朝宗海岳遥。

华胄直须家谱悉，累功还见史书标。于今四表重光被，九族都应仰圣尧。
寄衡阳尉徐智伯三首
曾丰（宋代）

千古南昌尉，神仙人姓梅。
久归天上去，重谪世间来。
照乘无人市，倾城不自媒。
稳乘高士毂，自有郑庄推。
月上人以拳石植海松莳菖阳于四际苍姿秀色钟清气于几案间以为梅溪之野人赠兼惠诗章因与酬唱凡四首 其一
王十朋（宋代）

苍苍千尺大夫松，不似湖嵌植小茏。枕水一拳形崒嵂，凌云三干色尨茸。

王衡星化姿兼茂，莲社诗高席可重。乞与书窗端不恶，萧然如对德人容。
杂咏一百首·郑司农
刘克庄（宋代）

新笺传后学，古训发先儒。
不拟狂年少，灯前骂老奴。
秋日郊行
黄培芳（清代）

平芜落落野烟环，稻获云空指顾间。隔岸人呼秋水渡，倚楼僧顾夕阳山。

霜高鹰隼凌霄健，风淡牛羊出牧间。行处漫倾村店酒，帽檐插得菊花还。
偈
释方会（宋代）

雪，雪，处处光辉明皎洁。
黄河冻锁绝纖流，赫日光中须迸裂，
那吒顶上吃蒺藜，金刚脚下流出血。
韩康公挽词三首 其二
苏轼（宋代）

再世忠清德，三朝翊赞勋。功成不归国，就访敢忘君。

旧学严诗律，馀威靖塞氛。何当继《韩奕》，故吏总能文。
冲佑大夫鲍公挽词
叶适（宋代）

幽人眇何在，高阁锁重关。
梅冷桥边月，菊残篱外山。
可怜清绝地，长忆笑谈间。
寂寞私盐港，渔樵自往还。
次韵元长观梅三首 其二
赵鼎（宋代）

种柳栽花旧惜春，不知春色为谁新。年年青眼樽前客，只有寒梅是故人。
寄怀 其二
任崧珠（清代）

明月照幽幌，新凉袭素襟。怀君无限意，静院更闻砧。
送花状元诏许归娶
练子宁（明代）

三月都门莺乱啼，郎君春色上朝衣。潘生况拟供调膳，张敞仍须学画眉。

南陌酒香银瓮熟，西湖月朗画船归。极知身负君恩重，莫遣心随粉黛移。
宫中二首
罗邺（唐代）

芳草长含玉辇尘，君王游幸此中频。

今朝别有承恩处，鹦鹉飞来说似人。

虽然自小属梨园，不识先皇玉殿门。

还是当时歌舞曲，今来何处最承恩。
残秋送友
方干（唐代）

早为千里别，况复是秋残。木叶怨先老，江云愁暮寒。

交情如水淡，离酒泛杯宽。料想还家后，休吟行路难。
访吴
晏乂（宋代）

平生一语不肯吐，浩然披发行西林。美人十日跨驴出，黄叶堆门云雪深。
过清渚
赵善括（宋代）

横冈栉比路弯环，茅店无人昼亦关。
桑圃霜枯乾叶舞，麦畦雨润翠苗斑。
山风力壮啸空谷，溪水流清露瘦滩。
斜崦乍明天地阔，只疑身在碧壶间。
宋进马哀词
王维（唐代）

背春涉夏兮，众木蔼以繁阴。连金华与玉堂兮，

宫阁郁其沈沈。百官并入兮，何语笑之哑哑，

君独静嘿以伤心。草王言兮不得辞，我悲减思兮少时。

仆夫命驾兮，出阊阖，历通逵。陌上人兮如故，

识不识兮往来。眼中不见兮吾儿，骖紫骝兮从青骊。

低光垂彩兮，怳不知其所之。辟朱户兮望华轩，

意斯子兮候门。忽思瘗兮城南，心瞀乱兮重昏。

仰诉天之不仁兮，家唯一身，身止一子，何胤嗣之不繁，

就单鲜而又死。将清白兮遗谁，问诗礼兮已矣。

哀从中兮不可胜，岂暇料馀年兮复几。日黯黯兮颓晔，

鸟翩翩兮疾飞。邈穷天兮不返，疑有日兮来归。

静言思兮永绝，复惊叫兮沾衣。客有吊之者曰：

观未始兮有物，同委蜕兮胡悲？且延陵兮未至，

况西河兮不知。学无生兮庶可，幸能听于吾师。
同钱叔达茅止生访蕴晖不值
道敷（明代）

信汝懒常出，空还所不虞。
想应入深谷，悔少问樵夫。
对竹坐堪久，虚檐日欲晡。
无妨拟重过，岂畏路途迂。
秋感 其一
章永康（清代）

灏灏银河露气盈，霜飙一夕满重城。梦回北塞蠮螉远，人在西堂蟋蟀鸣。

红豆江干搴暮雨，白榆天上变秋声。何因落照金台上，枨触苍茫宋玉情。
西湖山居灯夕
史卫卿（宋代）

繁华隔湖水，全似远宸京。
灯火少年梦，山林此夜情。
鹤闲梅下立，人静月中行。
长愿岁时好，吟身见太平。
新隐四首 其二 新亭
王洋（宋代）

题舆记榻得高贤，寄意真同物象先。收拾芜莱成院落，𠟃量边幅占风烟。

登临斗觉今知要，云水从斯入画传。斫竹洞门无锁钥，时携客枕一慵眠。
疏山舟中联句
白玉蟾（宋代）

山影卧寒碧，波光摇虚空。棹凌千顷月，帆鼓一天风。

列岸万丝柳，遥岑数粒松。诗魂混雁鹜，草圣惊鱼龙。

梦断江楼笛，吟馀烟寺钟。电华飞我剑，虹晕挂吾弓。

清啸骑汗漫，朗吟泛冥濛。谁云泽国小，乐亦在其中。
喜雨三首 其一
吴潜（宋代）

古佛炉前一炷香，神龙夭矫挂空苍。人閒祥瑞六月雨，枕上吟哦终夕凉。

不待白渠纷畚锸，俄惊赤卤屹仓箱。自惭太守无功德，帝力惟知荷圣皇。
永安再见裴材山人二首 其二
郭祥正（宋代）

未到君家兴已阑，浮山十里望青山。梅花正似山阴雪，却棹孤舟夜半还。
兔丝花
陈思敬（清代）

弱质不能自强持，蓬麻寄托却非宜。可怜零落浑如许，昨夜秋风又倒吹。
励学
王建（唐代）

买地不肥实，其繁系耕凿。良田少锄理，兰焦香亦薄。

勿以听者迷，故使宫徵错。谁言三岁童，还能分善恶。

孜孜日求益，犹恐业未博。况我性顽蒙，复不勤修学。

有如朝暮食，暂亏忧陨获。若使无六经，贤愚何所托。
和罗春伯奉常寄题稽山阁韵
袁说友（宋代）

公来只谒自周行，脚踏稽山意远翔。
叠嶂排云烟杳霭，半天得月夜凄凉。
无言可状湖山好，有客来时绵绣张。
底事东吴声价重，螭头椽笔冠文场。
文敬坠马用予韵见遗再和一首
李东阳（明代）

我马西行东客归，归心落日争分飞。
长安城中一掌地，颠倒鞭鞚随裳衣。
君时别向中书宅，两日吾门断双屐。
宁知此厄忽相遭，怪事惊从武昌得。
东曹旧僦尚书庭，当阶跛曳止复行。
曲身正自凭几杖，伸臂强可持杯罂。
拳如崔家独足鹭，风雨不动垂丝轻。
谁其赏此句独苦，吾荷武昌无限情。
四当轩前花下坐，病足蹒跚为花过。
诗才与病应力争，酒兴乡心复相佐。
归来病剧吟愈工，作势犹疑马前堕。
故将奇事发高怀，众口慰君君可贺。
忆当散发林中阿，扫石自坐青盘陀。
肩行板舆步筇竹，左麈右箑随麾诃。
风樯浪楫见亦惯，仓卒不废啸与歌。
谁令冠屦执羁策，顿觉平地生筼戈。
安乐窝中长闭户，万事茫然入推步。
如何物理异人情，堕甑有时犹却顾。
羊家臂折登三公，塞上髀伤欢老父。
定知时运迭乘除，或者神灵司籍簿。
南人漫作知章嘲，北客善骑宁免误。
嗟予亦是长安人，二十年来几颠仆。
向来病卧苦岑寂，剧饮豪吟赖君助。
言酬德报理则然，况是前车覆同路。
世间堕者亦无数，共说郎官好风度。
即看走马向亨衢，莫待驱驰岁云暮。
桑
张自超（清代）

老桑古怪大成围，秋风落叶著地飞。腹空皮裂干拳曲，霜雪历尽生意微。

左边柔条犹自好，解向东方弄晴晖。我生骨瘦常苦寒，茧丝赖汝成冬衣，愿汝百年不戕贼。

春日三眠蚕可食，半荣半枯生亦得。
次韵黄一之
曹彦约（宋代）

芜尽田园学亦荒，衰年无复梦张阳。起予节里心期合，及此年时脚力强。

万古推迁陵谷变，几人登览姓名香。欲追奔逸惭驽蹇，始信人间有乘黄。
四戒示诸生 其二 戒斗狠
沈鍊（明代）

轲书规不孝，斗狠有明条。克让惟尧颂，温恭是舜谣。

负荆登第宅，纳履在圯桥。逊弟从来有，乖离竟所招。

礼仪恒不密，血气更难调。暴横闻千里，危亡起一朝。

灾殃遗父母，丧乱及朋僚。自反修仁术，争心早已销。
汴路水驿
王建（唐代）

晚泊水边驿，柳塘初起风。蛙鸣蒲叶下，鱼入稻花中。

去舍已云远，问程犹向东。近来多怨别，不与少年同。
杂兴四首 其二
范浚（宋代）

乞火固得火，不如钻燧多。寄汲非无泉，凿井泉盈科。

君子贵自得，顾岂求之他。心焉有馀师，奈彼自弃何。
除夕前一日雪
仇远（元代）

江城腊尽渐春来，三白呈祥不待催。
和气已知随处满，梅花正用此时开。
寒香冷艳相吞吐，月斧风斤巧剪裁。
布絮寝衣烘未透，炉边酒熟且衔杯。
泛舟归自郡中舟中偶成
吴芾（宋代）

寒流清更浅，短棹去仍来。
山色侵书帙，波光映酒杯。
龟鱼应旧识，鸥鹭莫相猜。
全胜山阴路，空船载月回。
缘识
宋太宗（宋代）

高山石室半空嵌，选取灵芝草尽芟。
法意要修心一等，道情焉尽口三缄。
丹砂保重开清境，白发相宜倚翠岩。
曩劫缘中因种在，布衣鹤袖凤来衔。
萍乡泛小舟下湘东绝句 其六
符锡（明代）

萍江即楚江，今日非昨日。但见萍江流，不见萍江实。
长沙九日登东楼观舞
李群玉（唐代）

南国有佳人，轻盈绿腰舞。华筵九秋暮，飞袂拂云雨。

翩如兰苕翠，婉如游龙举。越艳罢前溪，吴姬停白纻。

慢态不能穷，繁姿曲向终。低回莲破浪，凌乱雪萦风。

坠珥时流盻，修裾欲溯空。唯愁捉不住，飞去逐惊鸿。
放言 天崩 其三十二 十蒸
谢元汴（明代）

世犹存我辈，未可哭天崩。象理生乎震，河心峙以冰。

治安羿浞足，礼乐鲮鬿兴。遑恤从逢比，雨风泣二陵。
保应庙
陈东之（宋代）

投迹空山计已非，江都消息乱来稀。
庙前几种春香草，错怪王孙去不归。
得马天禄少卿所寄文
朱诚泳（明代）

海内风流独数君，寄来辞翰霭春云。欲知名下无虚士，细读韩文与柳文。
宿黄柏村馆
李纲（宋代）

客馆可人意，敢怀行路劳。轩窗面苍翠，棋酒助嬉遨。

雨过竹声碎，风摇云影高。人生随处适，何必赋离骚。
夜坐烧香台
楼钥（宋代）

长昼苦炎热，夜分凉始生。
电中千嶂立，琴外一蛩鸣。
急雨催诗思，遥空答鼓声。
谁知一府地，得此意凄清。
喜英公大师挂锡太华
陈抟（宋代）

暗喜莲峰作近邻，拨开云雾见师频。
有时问个艰难字，便沐周旋说与人。
唐李监应留后迹，汉蔡邕想是前身。
堪嗟继踵无徒弟，笔法收藏在渭滨。
秋阴
陆游（宋代）

淡日披朝雾，轻云结暮阴。
菰蒲溪路暗，松竹草堂深。
妙墨双勾帖，奇声百衲琴。
古人端未远，一笑会吾心。
十八坊诗 礼宾
王十朋（宋代）

前山名胜己，夔子有嘉宾。馆辟自予始，愧非贤主人。
听琴
苏替（唐代）

弦中恨起湘山远，指下情多楚峡流。危槛曲终云影曙，高楼风定烛光秋。
苏子瞻因胶西赵明叔赋薄薄酒杜孝锡晁尧民黄鲁直从而有作孝锡复以属予意则见也聊以广之 其二
李之仪（宋代）

莫厌薄酒薄，莫恶丑妇丑。君不见王寻百万驱虎豹，千兵扫荡见拉朽。

又不见高堂笙歌午夜饮，明日哭声喧正寝。莫厌薄酒薄，到头一醉亦足乐。

莫恶丑妇丑，携子弄孙见白首。高飞远走固亦乐，莫救眼前忘时后。
送知白禅者
释重显（宋代）

松不直，棘不曲，谁笑卞和三献玉。经天纬地太无端，迈古超今亦轻触。

靡羁束，何必云，素范还还，真规复复。栴檀叶落香风清，千里万里长相逐。
谨次第三章
邓肃（宋代）

海角谁能写客忧，童颜鹤发顾崇丘。
风流君似东山谢，勋业余惭赤壁周。
落笔敢陪风雨疾，扶筇时共水云游。
明朝却羡先生去，万顷烟波醉莫愁。
立春内中帖子词 其五
刘才邵（宋代）

君王圣母与天通，预建慈宁广内中。果庆回銮功已就，纂修事实示无穷。
六言 其一
章甫（宋代）

刺绣何如倚市，力耕须要逢年。留醉堂中老子，日长沽酒无钱。
纵笔六言七首
刘克庄（宋代）

从我辙环衰世，有谁鼓瑟暮春。
高弟勇浮海者，圣师与浴沂人。
永安宫
左辅（清代）

气尽吞吴日，天非祚汉时。中原仍国贼，小愤岂王师。

寝殿愁风雨，荒城偃鼓旗。祇余遗诏在，堪作典谟垂。
春怀 其七
汪莘（宋代）

夹钟应和气，和气到天中。半为枝间绿，半作水上红。

杖策南野际，鹳鹤摩苍穹。君子有本性，不受外物攻。

那能学攀桂，俯首嫦娥宫。竦身摄倒景，与子凌刚风。

参旗一以展，欃抢避其锋。举瓢酌云将，歌诗谢鸿濛。
九日
李纲（宋代）

常年九日必题诗，况此飘零海一涯。黄菊未开青蓓蕾，白醪聊吸碧玻瓈。

登山但极孤云目，整帽还羞短发篦。弟妺奉亲倾寿斝，茱萸遍插定吾思。
病夫
吕本中（宋代）

病夫坐稳懒出门，底事逢春作癯瘦。故人相寻不惮远，欲以一杯为我寿。

铺张古昔引大义，劝使忍穷如忍诟。感君意气但如昨，顾我情怀已非旧。

平生甘作蚁旋磨，万事只如船放溜。十年参差故乡梦，一心守待灵芝秀。

辱身窃比柳下惠，疾恶幸逢朱伯厚。他时城市望云山，岁晚何由数相就。
赋得西极马送许灵长北上
佘翔（明代）

宛马如龙贡汉家，方瞳紫焰应星华。追风不独骄千里，顾影居然错五花。

塞上悲笳寒蓟月，回中飞檄乱胡沙。凭谁一扫烟尘净，龙种由来产渥洼。
双皂荚行
陈叔度（宋代）

绿叶森森迎晓日，双双暗结秋霜实。乾坤造化借风流，阴灵滑稽为谁匹。

一蒂双葩心两同，风力雨绵神其功。中官始奏献奇异，祥图瑞牒挥毫锋。

四海万方只一株，缭绕周墙百丈馀。侍从宫娃共争取，攀援棘刺血罗襦。

采得温泉奉金辇，雪莹肌肤红玉暖。合欢当前此物生，上皇都笑天机浅。
太皇太后阁六首
苏轼（宋代）

忠臣谅节今千岁，孝女孤风满四方。
不复巫阳占郢梦，空余仲御扣河章。
挽求志居士王料院二首
徐元杰（宋代）

奕叶文宗盛，如公罕与俱。
源流传紫橐，题品重洪枢。
淛左清名凛，江南政绩殊。
二难芗共荐，生死亦同涂。
刺血写法华
释心月（宋代）

矮窗岑寂中，一字一点血。
血尽笔秃时，止止不须说。
送僧
释重显（宋代）

路岐长草带青青，云片相兼野思生。多谢春风莫吹散，等闲为盖赠君行。
宁宗郊祀二十九首
学士院（宋代）

敬事天地，升侑祖宗。
陈兴于三，介觞之重。
秉德翼翼，有来雍雍。
相予祀事，福嘏日落。
梅花两绝句
陈与义（宋代）

客行满山雪，香处是梅花。
丁宁明月夜，认取影横斜。
拟汉铙歌十八曲，存十一章 其九 雉子班
姚燮（清代）

大幕包四海，大寐游混茫。天地具生蠕蠕子，何为乎称凤皇？

置酒金屋，明月满觞。妙妓翠舄，兰尘不扬。尘不扬，露来下，攓旌门，迎宸驾。

有鸟曰雉何班班，虞人括利啄粟难。凤凰高冠，朱实琅玕，顾影自笑，顾我而长叹。
寄恂公
晁说之（宋代）

南屏不可见，岁晚得恂公。
辩笑潮难久，闲嫌云住空。
谁来纫落月，独起汲寒锺。
八十岁除夜，宁知塞漠风。
挽湘潭赵知县二首
刘宰（宋代）

列将朱横带，参军绿染袍。
崇卑知异位，取舍见吾曹。
抚字功深著，归休道更高。
昆山埋玉去，春浪送行篙。
怀二三朝友
贯休（唐代）

伤心复伤心，流光似飞电。有惠骊龙十斛珠，

不如一见君子面。骊人复骊人，满眼皆埃尘。

有惠黄金一万斤，不如一见于仁人。我昔读诗书，

如今尽抛也。只记得田叔孟温舒，帝王满口呼长者。
处度再和前诗见寄复次韵报之顷有所约今不逮悲怆无已题于褒禅方丈
李之仪（宋代）

爱山平生心，殆若鬼所魅。兹游愧不早，危至失吾事。

佳辰秋正晴，有物不自秘。晶荧丽初阳，浮动荐微吹。

幅巾方袍接，固可称傲吏。跻攀敢惜力，卜筑岂无志。

稽首定明老，愿借一席地。何在眼中人，不觉衣上泪。
七宝扇
王质（宋代）

七宝薰开万窍风，灵犀一点与天通。婆娑吹动红炉雪，总在清凉世界中。
传朋为作游丝小轴报以长句
周紫芝（宋代）

竟陵老守尚书郎，平生墨妙窥钟王。会令夜鬼助奇崛，更与游丝争短长。

游丝忽从天际落，洗眼熟视无毫芒。痴儿著意吹不起，春风无力难飞扬。

草虽号圣亦可到，此品入神谁复强。使君怜我颇知好，五十六珠投夜光。

溪藤捣纸滑胜玉，古锦缝囊牢秘藏。要遣张颠与醉素，不敢与公分雁行。
初至都诗
谢灵运（南北朝）

卧病云高心，爱闲宜静处。寝憩托林石，巢穴顺寒暑。
赠何定远
傅慎微（宋代）

故人何定远，造物不虚生。
骨骼棱棱瘦，诗篇字字清。
世皆尊道义，我独见忠诚。
尊酒分携后，何时盖复倾。
次韵师皋
邓肃（宋代）

平生论兵轻白起，端欲採芝追甪里。
谁遣声名到人间，役役十年空血指。
天狗堕地嗟未已，雷声屡迫君王耳。
闽山今复暗旌旗，四望长安泪如洗。
羡君好古慕羲皇，品流不减刘真长。
舍我帡幪得甘寝，傍徨忽在无何乡。
安得大明如火烈，坐令鼠辈消春雪。
六合内外还桑田，乾坤不容异姓裂。
看君跃马如游龙，醉中脱帽造王公。
高堂请志中兴事，吉甫作诵穆清风。
送吉凤翔回都二首 其一
金朝觐（清代）

客意速归程，寒烟晓月明。教余时努力，无复问君平。

辽海远无垠，萍踪寄一身。问君来此地，得友几多人。
送赵时校书之任临川司理
林逋（宋代）

南国古来风物好，早时游览熟登临。
青山满路人家远，丹橘隔江秋色深。
官况暂应劳折狱，病怀终自重分襟。
三年解罢当求试，多草新文慰我心。
庆浔州廖太守四首
许县尉（宋代）

真儒正学久无传，酝藉如公独粹然。
要以古人为准的，肯从余子事拘牵。
词源涌思流三峡，学海波澜障百川。
灯火夜深犹不倦，口吟六艺相仍编。
张尉惠诗和韵谢之三首
杨万里（宋代）

老去才情半掬悭，不愁不退岂愁前。清风明月无拘管，与子分张更一年。
曹仁宪谨荣寿 其二
苏衮荣（清代）

神君飞舄乍鸣驺，小范胸兵克壮猷。团练使民皆有勇，戈袍为我赋同仇。

鱼来入釜驱三面，雀亦飘翎遍一州。张弛只知持国体，独醒不肯笑时流。
湖州道中四首 其二 望道场山塔
孙觌（宋代）

萧寺知名四十年，身投笼槛到无缘。行人指点松间路，正在孤云落照边。
东城初陷，与薛员外、王补阙暝投南山佛寺
钱起（唐代）

日昃石门里，松声山寺寒。香云空静影，定水无惊湍。

洗足解尘缨，忽觉天形宽。清钟扬虚谷，微月深重峦。

噫我朝露世，翻浮与波澜。行运遘忧患，何缘亲盘桓。

庶将镜中象，尽作无生观。
山寺偶题
袁宗道（明代）

汉时城郭梁时寺，日炙风吹秋又春。六代风流烟暝暝，三分旧又水潾潾。

阴阳戏剧程生马，爪齿虚浮泡似人。如此安禅亦剩事，只宜高枕对嶙峋。
再和马图
张耒（宋代）

我年十五游关西，当时惟拣恶马骑。
华州城西铁骢马，勇士十人不可羁。
牵来当庭立不定，两足人立迎风嘶。
我心壮此宁复畏，抚鞍蹑镫乘以驰。
长衢大呼人四走，腰稳如植身如飞。
桥边争道挽不止，侧身逼坠壕中泥。
悬空十丈才一掷，我手失辔犹攒蹄。
回头一跃已在岸，但见满道人嗟咨。
关中地平草木短，尽日散漫游忘归。
驱驰宁复受鞭策，进止自与人心齐。
尔来十年我南走，此马嗟嗟入谁手。
楚乡水国地卑污，人尽乘船马如狗。
我心未老身已衰，梦寐时时犹见之。
想图思画忽有感，况复慷慨吟公诗。
达人遇境贵不惑，世有尤物常难得。
宁能使我即无情，搔首长歌还叹息。
答张知常 其二
彭汝砺（宋代）

两鬓萧条今更衰，茱萸祇似去年时。甘从彭泽渊明醉，未肯牛山丘据悲。

泛菊想公多乐事，及瓜如我有归期。须穿略彴行松径，尚见芙蓉出槿篱。
小园
陆游（宋代）

松菊仅三亩，作园真强名。
驯禽惊不去，熟果坠无声。
倦就盘陀坐，闲拈楖栗行。
茅亭亦疏豁，凭槛看春耕。
为王复索赠所知因赋鱼字韵嘲之
王世贞（明代）

玳瑁为簪翡翠裾，红颜的皪胜芙蕖。莫言天壤王郎恶，犹是风流晋代馀。

囊中马肝时自拭，门外羊车恣所如。侬今道汝乌亦好，安用刺促悲前鱼。
瑞鹧鸪
彭元逊（宋代）

背人西去一莺啼。拍手还惊百知飞。浅雨微寒春有思，宿妆残知欲忺时。

浪起蒲茸暖，翡翠风来柳絮低。故遣苍头寻杏子，凭肩小语只心知。
书王景撝丽泽书室卷
王恭（明代）

东邻贩缯为贾衒，西邻握笔趋州县。北邻金多家富豪，笑我儒生事书卷。

君家住近翠微峰，屋里芸香户外松。朝经暮史有馀暇，饮水曲肱无戚容。

永日垂帷坐佔毕，复喜朋来同散帙。活水旁通丽泽回，真源直向灵台出。

逐句寻章失本真，端居谁复贯天人。鸢飞鱼跃无穷趣，云淡风轻总是春。

以兹学究幽玄理，浩气弥浸小天地。四壁犹堪薄万钟，一瓢自可轻千驷。

开门合屿带壶山，一片清晖几席间。家僮洗砚沧浪近，稚子晒书篱落閒。

阿翁今年七十五，鹤发飘然映章甫。绣衣骢马焕林泉，禅室香床度花雨。

綵服翩翩日过庭，羡君容鬓未星星。常因益友开三径，不负传家教一经。

自愧贫居破茅屋，土中白蚁何其毒。万卷床头一蠹休，明日从君借书读。
初夏二首
舒邦佐（宋代）

卢橘金珠似，梅梅火齐如。
燕衔春去后，蝉噪夏阴初。
药访三年艾，心凝一束书。
老身仍著病，节物最关渠。
悼亡
姜特立（宋代）

平生起居处，杳杳复冥冥。
人远迹亦沈，邈焉居者情。
以此观世间，无物可留意。
有如空中云，东西适相值。
云收天宇开，虚空了无事。
七娘子
谢逸（宋代）

风剪冰花飞零乱。映梅梢、素影摇清浅。绣幄寒轻，兰薰烟暖。艳歌催得金荷卷。

游梁已觉相如倦。忆去年、舟渡淮南岸。别后销魂，冷猿寒雁。角声只送黄昏怨。
散花词 其二
赵佶（宋代）

八陛旋瑶级，千花飏锦英。绿渟并紫奈，焕丽不知名。
盘洲杂韵上 玉簪
洪适（宋代）

月娥新琢玉，何夕忽遗簪。斜插风鬟湿，蟾宫底处寻。
偶阅夷坚志见梁郑公有九月梅化诗因复次韵
方岳（宋代）

秋容正待满林雪，春色因何到草堂。
地脉顿回消息早，天葩不作等閒香。
丹枫欲老已如许，黄菊同时未敢芳。
不等岁寒催鼎实，角声自与月平章。
入瓜口
法良（清代）

放眼金焦外，云中舣万艘。人烟瓜步树，残雨广陵涛。

身世随孤棹，乾坤感二毛。狂思斩蛟隼，频视吕虔刀。
超化云山
沈说（宋代）

入门松作径，步步接秋阴。
山带孤城起，云归古殿深。
隔池闻鹤唳，倚树看僧吟。
笑指煎茶处，青烟出竹林。
宿汾水寄臬宪王仲锡当札兼问馨子病
释今无（明代）

别来数日只忧悬，想见宁馨病已痊。语笑暂分江柳改，稻粱无计夜船眠。

峰奇地远书称丽，官久家贫事可传。赤管银章如有用，江南题咏兴悠然。
秋景 秋风白云飞
刘辰翁（宋代）

风起秋尘外，山空海又围。疏疏黄叶外，渺渺白云飞。

扫地驱残暑，林烟带落晖。空明仙仗过，夭矫玉龙归。

中野悲游子，苍梧迎帝妃。回首汾水上，不觉泪沾衣。
邀凉亭五首 其五
彭龟年（宋代）

簿书本不俗，安能碍凉飔。少陵冰壑心，却恨与事违。
括苍官舍夏日杂书五首 其一
张扩（宋代）

南方饶郁蒸，颇厌夏日永。好风从南来，分我簟枕冷。

官曹早归休，客礼疏造请。读书无近功，睡魔印汤饼。

谁家烹茶急，羸瓶断脩绠。
吊明惠师
郭祥正（宋代）

平云寄隐尽成灰，三十年间一梦回。言说已无形影在，屋梁残月送馀哀。
忆江南
李真人（元代）

初学道，须认得真铅。采取铅中金白雪，却将金雪作丹田。

方始见重玄。
奉和颜使君真卿与陆处士羽登妙喜寺三癸亭
皎然（唐代）

秋意西山多，列岑萦左次。缮亭历三癸，疏趾邻什寺。

元化隐灵踪，始君启高诔。诛榛养翘楚，鞭草理芳穗。

俯砌披水容，逼天扫峰翠。境新耳目换，物远风烟异。

倚石忘世情，援云得真意。嘉林幸勿剪，禅侣欣可庇。

卫法大臣过，佐游群英萃。龙池护清澈，虎节到深邃。

徒想嵊顶期，于今没遗记。
戏赠范元卿
韩元吉（宋代）

忆昔苕溪醉中语，屈指凄凉十寒暑。
纷纭世事去如云，两鬓寒寒各如许。
春风学省数会面，抗袂吁嗟走尘土。
我惭屡占不能奇，袖手归来仆旗鼓。
喜君射策有新功，双鹄联翩仍一举。
胡为不上金马门，簿领卑栖犹哙伍。
风前未厌鹔鹴敝，笔下悬玄凤凰吐。
闽山千里要佳句，应吊双龙一怀古。
元戎好士见此客，定萧弓刀按歌舞。
素英丹荔虽已过，海珍正可罗樽俎。
鹧鸪勾舟木叶堕，秋晚上寒更风雨。
请君强饭趣归程，莫为梅花思羁旅。
蛮请降三首 其三
刘攽（宋代）

县官斩敌予金帛，健儿见赏不见贼。闻道杀人多老农，至今过客犹凄恻。
拄笏亭晚望
范成大（宋代）

林泉随处有清凉，山绕阑干客自忙。
溪雨不飞虹尚饮，乱蝉高柳满斜阳。
颂古四首 其四
释祖钦（宋代）

穿云迸石不辞劳，大抵还他出处高。溪涧岂能留得住，终归大海作波涛。
送董传
王安石（宋代）

悠悠陇头水，日夜向西流。
行路未云已，归人空复愁。
文章合用世，颜发未惊秋。
一听秦声罢，还来上国游。
通玄洞
曹叔远（宋代）

遨游倦听水声潺，却爱灵崖引憩间。
树拥倒晖穿嶂曲，风牵斜憩洒藤弯。
半袈裟裹须弥现，隙滹阿中法界宽。
为纳千僧浑不见，欲于此地扣禅关。
自合江亭涉江至赵园
陆游（宋代）

政为梅花忆两京，海棠又满锦官城。
鸦藏高柳阴初密，马涉清江水未生。
风掠春衫惊小冷，酒潮玉颊见微赬。
残年飘泊无时了，肠断楼头画角声。
次韵袁升之游云寺鸿庆院山茶之什
蒲瀛（宋代）

花发今年喜不空，一头肃客上萧宫。
雪残千嶂独连白，风引双萧欲斗红。
他日动名三事在，先春和气万家同，
等间草木蒙湔祓，况入寻常顾盼中。
题老君洞
蓝智（明代）

混沌始凿开玉融，瑶台隐映青芙蓉。下有洞穴如崆峒，玉楼十二高玲珑。

丹崖紫气浮空濛，何年玄元降其中。伐毛洗髓游太空，遗形岁久重岩崇。

元精变化不可穷，庞眉皓首成老翁。玉局俨坐神霄宫，狮子前导猿后从。

幡幢飘飘羽盖重，海月照见香炉峰。宝剑倒挂苍精龙，石梁悬瀑声琮琮。

我来飞雪当严冬，瑶草凝碧桃花红。花间一笑双舞童，授以素书石髓封。

道言五千方击蒙，窅兮冥兮道之宗。无为自然成汝功，谷神玄牝翕以通。

寿命天地相始终，吁嗟小臣等蠛蠓。上帝有敕按疲癃，万里驰驱双鬓蓬。

人间岁月苦匆匆，投簪未暇巢云松。白鹤飞去天南东，长歌林谷来清风。
偶成
石延年（宋代）

力振前文觉道孤，耻同流辈论荣枯。
动非仁义何如静，得见机关不似无。
孔孟也宜轻管晏，臯夔未必失唐虞。
侯王重问吾何有，且自低心混世儒。
题苏武忠节图
杨荣（明代）

海上羁穷茹雪毡，羝羊不乳竟谁怜。十年身受风霜苦，一寸心谁铁石坚。

虏塞独持龙节在，汉家岂料雁书传。河梁泣别生还阙，始信孤臣节谊全。
书黄子思诗集后
苏轼（宋代）

予尝论书，以谓钟王之迹，萧散简远，妙在笔画之外。至唐颜柳，简集古今笔法而尽发之，极书之变，天下翕然以为宗师，而钟王之法益微。

至于诗亦然。苏李之天成，曹刘之自得，陶谢之超然，盖亦至矣。而李太白、杜子美，以英玮绝世之姿，凌跨百代，古今诗人尽废；然魏晋以来，高风绝尘，亦少衰矣。李杜之后，诗人继作，虽间有远韵，而才不逮意。独韦应物、柳宗元，发纤秾于简古，寄至味于澹泊，非余子所及也。唐末司空图，崎岖兵乱之间，而诗文高雅，犹有承平之遗风。其诗论曰：“梅止于酸，盐止于咸，饮食不可无盐梅，而其美常在咸酸之外。”盖自列其诗之有得于文字之表者二十四韵，恨当时不识其妙，予三复其言而悲之。

闽人黄子思，庆历、皇祐间号能文者。予尝闻前辈诵其诗，每得佳句妙语，反复数四，乃识其所谓。信乎表圣之言，美在咸酸之外，可以一唱而三叹也。予既与其子几道、其孙师是游，得窥其家集。而子思笃行高志，为吏有异材，见于墓志详矣，予不复论，独评其诗如此。
重过黔南
蒋履（清代）

寒燠变昏旦，穿云去去迟。悬崖乌撒路，短草暮春时。

野寺看泉窦，山田散雨丝。归心正愁寂，怕听《鹧鸪词》。
四月八日观浴佛
荣清（明代）

四月八日佛诞辰，宝华幢盖纷天人。金盆兰水香馥郁，弱罗争浴梵王身。

我闻紫金光丈六，庄严相好称具足。周遍毗卢亘十方，本然清净何烦浴。

众生心佛等非殊，四大由来非我躯。安得菩提功德水，涤除阴浊现尼珠。

佛说无生亦无灭，洗尘洗体劳分别。乘权应化尽虚空，海水无边月一切。
再答诸丈见和二首
艾性夫（元代）

肯为刘安赋小山，几时鸡犬过云间。
命穷无用三千字，蹄蹶难云十二闲。
薄酒程头多隔县，故人踪迹半阳关。
何当共嚼西岩雪，嗅取梅花一破颜。
见张明府
释绍嵩（宋代）

江表人材独数公，南朝台阁是家风。
景星但欲争先睹，还许从容广座中。
归许道中二首 其二
韩维（宋代）

骆驼岗上沙如浪，马足东来困涉登。却羡长陂春水满，清晨渔子下寒罾。
商山道者
贯休（唐代）

五千言外得玄音，石屋寒栖隔雪林。多傍松风梳绿发，

只烧崖药点黄金。澄潭龙气来萦砌，月冷星精下听琴。

曾梦先生非此处，碧桃溪上紫烟深。
声声慢（赋渔隐）
张炎（宋代）

门当竹径，鹭管苔矶，烟波自有闲人。棹入孤村，落照正满寒汀。桃花远迷洞口，想如今、方信无秦。醉梦醒，向沧浪容与，净濯兰缨。

欸乃一声归去，对笔床茶灶，寄傲幽情。雨笠风蓑，古意谩说玄真。知鱼淡然自乐，钓清名、空在丝纶。笑未已，笑严陵、还笑渭滨。
题郭凤梁碧云仙馆图二绝句 其二
姚燮（清代）

秦碑汉简遍摩挲，巨手琅玡擅擘𥲀。七尺香笺如萚扫，墨边吹上绿痕多。
瑶台第一层
黄庭坚（宋代）

阆苑归来，因醉上、瑶台第一层。洞天深处，年年不夜，日日长春。万花妆烂锦，散异香，馥郁留人。便乘兴，命玉龙吟笛，彩凤吹笙。

身轻。先逢瑞景，众中先识董双成。珮环声丽，舞腰袅袅，浓艳腾腾。翠屏金缕枕，绣被软，梦冷槐清。乐蓬瀛。愿南山同寿，北斗齐龄。
金华史学录回永嘉雁荡
金涓（元代）

青衫洗尽泮宫尘，三载琴书又问津。海阔正怜鸿去远，山深须遣雁来频。

沈郎风月诗俱瘦，谢老池塘草自春。莫笑广文官独冷，长安一日看花人。
送俞兄赴省
徐元杰（宋代）

得隽文场气勿盈，便扣捧玉谨持盈。
乡邦毕竟辰年好，冰雪身心上帝京。
九日登元明宫
朱伦瀚（清代）

扪萝几度到峰头，九日登临续旧游。意外仙缘诗尽幻，眼前风旧画难收。

白云跨水分双涧，红叶埋村露半楼。归云玉箫新月下，一声吹澈海天秋。
满宫花
尹鹗（五代）

月沈沈，人悄悄，一炷后庭香袅。风流帝子不归来，满地禁花慵扫。

离恨多，相见少，何处醉迷三岛。漏清宫树子规啼，愁锁碧窗春晓。
临江仙 其一 凤台仙偶
钱孟钿（清代）

云笈早镌双籍，玉箫远度深宫。钿蝉零乱倚回风。

赤霄双跨凤，留梦翠梧中。

回首钧天何处，三山万里浮空。佩环声杳暮云封。

碧鸡虚作畤，青鸟若为通。
奉和幽山雨后应令
虞世南（唐代）

肃城邻上苑，黄山迩桂宫。雨歇连峰翠，烟开竟野通。

排虚翔戏连，跨水落长虹。日下林全暗，云收岭半空。

山泉鸣石涧，地籁响岩风。
自题读书堂
周匡物（唐代）

窗外捲帘侵碧落，槛前敲竹向青冥。黄昏不欲留人宿，云起风生龙虎醒。